สำนักงานตำรวจแห่งชาติพร้อมรับสถานการณ์ฝนตกหนักน้ำท่วมขัง เพื่อให้สามารถเข้าช่วยเหลือประชาชนได้อย่างรวดเร็ว โดยเฉพาะ การอำนวยความสะดวกด้านจราจร
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า ผู้บัญชาการตำรวจแห่งชาติ ได้สั่งการให้ตำรวจทุกหน่วย เตรียมพร้อมรับสถานการณ์ฝนฟ้าคะนอง ลมกระโชก และน้ำท่วมขัง ในช่วงฤดูในนี้ โดยให้ตำรวจทุกพื้นที่ ออกช่วยเหลือผู้ประสบเหตุ หรือ ประชาชนที่ต้องการความช่วยเหลืออย่างทันท่วงที โดยเฉพาะ ในพื้นที่กรุงเทพมหานครและปริมณฑล ที่อาจได้รับผลกระทบต่อเส้นทางการจราจรในหลายพื้นที่ ไม่ว่าจะเป็นจุดที่มีน้ำท่วมขัง จุดเสี่ยงเกิดอุบัติเหตุ และจุดที่เกิดอุบัติเหตุบ่อยครั้ง         ทั้งนี้กำชับให้ตำรวจจราจร ออกปฏิบัติหน้าที่ อย่างเคร่งครัด ทั้งในพื้นที่กรุงเทพมหานคร ปริมณฑล และต่างจังหวัด เน้นการบูรณาการกำลังร่วมกันในการอำนวยความสะดวกการจราจรกับกองบังคับตำรวจจราจรกลาง กองบังคับการตำรวจทางหลวง และหน่วยงานอื่นที่เกี่ยวข้อง ในถนนที่มีการจราจรหนาแน่น เพื่อช่วยเหลือประชาชนที่ใช้รถใช้ถนน และเร่งระบายรถ อย่างเต็มกำลังในชั่วโมงเร่งด่วน รวมถึง จัดชุดเฉพาะกิจเคลื่อนที่เร็ว ในบูรณาการร่วมกับหน่วยงานที่เกี่ยวข้อง ดูแลช่องทางจราจร เคลื่อนย้ายสิ่งกีดขวาง อาทิ กิ่งไม้หัก ต้นไม้ หรือ เสาไฟฟ้าโค่นล้ม        นอกจากนี้ ขอความร่วมมือประชาชน ตรวจเช็คสภาพรถ เครื่องยนต์ สภาพอากาศและเส้นทางก่อนออกเดินทาง เพื่อความปลอดภัยในการเดินทาง#สำนักงานตำรวจแห่งชาติ #ฝนตกหนัก #น้ำท่วมกรุงเทพฯ #กรมประชาสัมพันธ์ #สำนักข่าว